14.4.2023
SL
Uradni list Evropske unije
C 132/59 sreda 5. oktobra 2022
AE.
ker okvirna direktiva EU o vodah priznava, da „voda ni kot ostali tržni proizvodi, ampak je dediščina, ki jo je treba varovati, braniti in obravnavati kot tako“;
AF. ker voda od 6. decembra 2020 kotira na terminski borzi na Wall Streetu; ker Pedro Arrojo, posebni poročevalec OZN za človekove pravice do pitne vode in komunalnih storitev, meni, da voda vsebuje sklop bistvenih vrednot za našo družbo, ki jih logika trga ne priznava in jih zato ne more ustrezno obvladovati, še toliko manj na takšnem finančnem področju, ki je nagnjeno k špekulacijam; ker se po mnenju več strokovnjakov OZN z uporabo špekulativne logike za upravljanje dobrin, ki so bistvene za življenje in dostojanstvo ljudi, kršijo človekove pravice ljudi, ki živijo v revščini, poglablja neenakost spolov in povečuje ranljivost marginaliziranih skupnosti;
AG.
ker morajo vlade zagotavljati osnovne minimalne ravni vode in komunalnih storitev za vse; ker je v poročilu posebnega poročevalca OZN za človekove pravice do varne pitne vode in komunalnih storitev z dne 16. julija 2021 poudarjeno, da bi bilo treba vodo obravnavati kot javno dobrino in jo upravljati v skladu s pristopom, ki temelji na človekovih pravicah ter zagotavlja pravico do vode in komunalnih storitev ter trajnost vodnih ekosistemov; ker sta oskrba z vodo in komunalna ureditev storitvi splošnega pomena in bi morali prihodki od cikla vodnega gospodarstva kriti morebitne s tem povezane odhodke in stroške izboljšav, pod pogojem, da je zaščiten javni interes;
AH.
ker morajo države v skladu s smernicami EU o človekovih pravicah glede varne pitne vode in komunalnih storitev spoštovati, varovati in izpolnjevati te pravice, tretje strani pa se morajo strogo vzdržati vmešavanja v uživanje pravic do vode in komunalnih storitev;
AI.
ker se delavci, ki delajo v verigi komunalnih storitev, soočajo s številnimi tveganji, vključno z zdravstvenimi tveganji, ki so posledica prekarnih delovnih pogojev; ker gre pogosto za neformalne delavce, ki niso zaščiteni z delovnim pravom; ker naše uresničevanje pravic do vode in komunalnih storitev ne sme negativno vplivati na varnost, dostojanstvo in dobrobit komunalnih delavcev;
1. znova potrjuje, da gre pri pravicah do varne pitne vode in komunalnih storitev za človekovo pravico, pri čemer se obe pravici dopolnjujeta; poudarja, da je dostop do čiste pitne vode neobhoden za zdravo in dostojanstveno življenje ter je bistvenega pomena za razvoj človekovega dostojanstva; poudarja, da je pravica do vode temeljni osnovni pogoj za uresničevanje drugih pravic in jo mora kot tako voditi logika javnega interesa ter splošnih javnih in svetovnih dobrin;
2. poudarja, da sta ustrezen dostop do vode, komunalnih storitev in storitev higiene ter pravica do zdravja in življenja medsebojno odvisna in sta bistvena pogoja za javno zdravje in človekov razvoj; poudarja potrebo po čisti vodi v kontekstu pandemije, Komisijo, države članice in tretje države pa poziva k ustreznim ukrepom, strategijam in politikam, da bi lahko v zadostni meri zaščitili vse ljudi;
3. poudarja, da je bilo priznanje pravice do varne pitne vode in komunalnih storitev kot človekove pravice ključni mejnik na poti k večji socialni in okoljski pravičnosti; potrjuje, da bi bilo mogoče napredek izboljšati z dajanjem večjega političnega pomena sektorju, boljšim izvajanjem in spremljanjem politik, učinkovitejšim financiranjem, odgovornostjo ter udeležbo javnosti, še zlasti med najbolj marginaliziranimi v družbi, zlasti v državah v razvoju; poudarja, da bi bilo treba pri dodeljevanju sredstev EU in pri načrtovanju pomoči dati prednost pomoči za varno pitno vodo in komunalne storitve;
4. opozarja na odgovornost držav, da spodbujajo in varujejo vse človekove pravice, ki so univerzalne, nedeljive, medsebojno odvisne in povezane ter jih je treba spodbujati in uporabljati na pravičen, enakopraven in nediskriminatoren način; zato ponovno poudarja, da morajo države zagotoviti splošen, ustrezen in cenovno ugoden dostop do zadostne, kakovostne in varne pitne vode ter boljši dostop do vode za komunalne storitve in higieno; opozarja, da pravica do vode pomeni, da morajo biti storitve oskrbe z vodo dostopne vsem;
5. opozarja, da se države, ki ratificirajo pogodbo o človekovih pravicah, zavežejo, da bodo varovale, spoštovale in uresničevale zaveze, sprejete v mednarodnem, nacionalnem, regionalnem in lokalnem okviru za varstvo človekovih pravic; v zvezi s tem meni, da bi morala mednarodna skupnost priznati pravico do vode in komunalnih storitev, ta pa bi morala vključevati mehanizme za zaščito in izvrševanje, zato poziva EU, naj na mednarodni, regionalni in nacionalni ravni spodbuja zaščitne mehanizme, da spoštovanje pravice do vode in komunalnih storitev za države ne bi bila samo opcija, temveč izvršljiva pravica; poziva EU in države članice, naj dajo zgled in ratificirajo ustrezne konvencije, na primer Protokol o vodi in zdravju ter Konvencijo o varstvu in uporabi čezmejnih vodotokov in mednarodnih jezer iz leta 1992;